Hillary Clinton poziva Senat da ratificira novi START do kraja godine
Američka državna tajnica je rekla da bi potpisivanje ovog ugovora omogućilo uvid u ruski strateški nuklearni arsenal
Američka državna tajnica je rekla da bi ovaj ugovor pomogao zaštiti američke nacionalne sigurnosti tako što bi omogućio uvid u ruski strateški nuklearni arsenal Američka državna tajnica Hillary Clinton i vodeći članovi senatskog Odbora za vanjsku politiku pozivaju Senat da ratificira novi sporazum o smanjivanju strateškog naoružanja s Rusijom prije kraja ove godine i unatoč protivljenju republikanaca. Gospođa Clinton je danas rekla novinarima na Capitol Hillu da bi novi sporazum START pomogao zaštiti američke nacionalne sigurnosti tako što bi omogućio uvid u ruski strateški nuklearni arsenal. Državna tajnica se pred novinarima pojavila u društvu predsjedatelja Odbora za vanjsku politiku Johna Kerryja i vodećeg republikanca u tom odboru Richarda Lugara. Međutim, republikanski senator John Kyl, inače vodeći protivnik ovog sporazuma, odupire se nastojanjima administracije da se o START-u glasuje prije negoli novi Kongres stupi na dužnost 1. siječnja. On kaže da je to pitanje odveć složeno i da Kongres ima mnogo drugog posla za obaviti u međuvremenu. Senator Kerry je rekao da je sadašnji saziv Kongresa pregovarao i analizirao ovaj sporazum, tako da stoga ima obvezu o njemu i glasovati. Također je rekao da otkako je stari START istekao prije skoro godinu dana Sjedinjene Države nisu u Rusiju uputile nijednog inspektora da nadgleda ruski nuklearni arsenal. Republikanci će u novom sazivu Senata imati šest dodatnih zastupničkih mjesta što će znatno otežati Demokratskoj stranci predsjednika Obame da skupi dovoljno glasova za usvajanje novog START-a. Da bi sporazum stupio na snagu za njega treba glasovati dvije trećine Senata i treba biti usvojen i u ruskom Parlamentu. Republikanci izražavaju zabrinutost da treba učiniti više na održavanju i modernizaciji američkog nuklearnog arsenala. U jučerašnjem priopćenju dopredsjednika Joea Bidena kaže se da – u dogovoru sa senatorom Kyleom – administracija planira zatražiti 4 milijarde i 100 milijuna dolara za modernizaciju američke nuklearne infrastrukture tijekom sljedećih pet godina. Dopredsjednik Biden je rekao da bi neusvajanje novog START-a ugrozilo američku nacionalnu sigurnost. U Moskvi je ruski ministar vanjskih poslova Sergej Lavrov izjavio kako se Rusija nada da će američki Senat ratificirati START do kraja ove godine.